Erdogan kaller Israel «terrorist-stat»
– Palestina er et uskyldig offer. Og Israel en terrorist-start, sa presidenten i en tale i den tyrkiske byen Sivas søndag. Erdogan har de siste dagene uttalt seg svært kritisk om Israel og USA, som har besluttet å anerkjenne Jerusalem som Israels hovedstad. Han har beskyldt Israel for å bruke terror mot palestinere og bombe kvinner og barn. I Palestina er minst to mennesker drept i sammenstøt med israelske soldater under protester mot president Donald Trumps beslutning. Den tyrkiske presidenten har mange ganger før kritisert Israel i knallharde ordelag. I 2014 sa presidenten i NATO-landet Tyrkia at Israel er mer barbarisk enn Hitler. I fjor sa han imidlertid at han ønsket seg et bedre forhold til den jødiske staten. – Israel trenger et land som Tyrkia i regionen, og vi må også akseptere at vi trenger Israel, sa Erdogan da. (©NTB)
Tyrkias president Recep Tayyip Erdogan kaller Israel en «terrorist-stat» som dreper barn.